Runesson/Pajunen ja Hyyryläinen/Tervo Tunturisuunnistuksen kärjessä ensimmäisen päivän jälkeen - Kestävyysurheilu.fi
Runesson/Pajunen ja Hyyryläinen/Tervo Tunturisuunnistuksen kärjessä ensimmäisen päivän jälkeen
Julkaistu: 05.08.2017 20:42
Tunturisuunnistuksen lähtö Ahopään rinteeltä. Kuva: Tunturisuunnistus
Ennakkosuosikit pitivät pintansa Tunturisuunnistuksen ensimmäisenä päivänä lauantaina Kiilopäällä. Kilpailun lähtö tapahtui Ahopään rinteeltä ja yhteislähdössä matkaan säntäsi yli 800 suunnistajaa joko pari- tai yksilösarjoissa sekä kilpa- että kuntosarjoissa.
Miesten kova ennakkosuosikkipari Jere Pajunen (IFK Lidingö) ja Johan Runesson (Tampereen Pyrintö) pitivät hyvää tahtia Vävypään, Luulammen, Taajospään, Rautupään, Niilanpään ja Kiilopään kautta kulkeneella taipaleella edeten seitsemän rastin ja 24,2 kilometrin radan aikaan 2.16.07. Toisena maaliin tulleet Kalajoen Junkkarit Hannu Oja ja Tuomas Säily jäivät 12 minuuttia.
Naisten pääsarjassa kaksikko Laura Hyyryläinen (Anttolan Urheilijat) ja Susanna Tervo (IFK Lidingö) olivat lähes yhtä ylivoimaisia kuin Pajunen/Runesson miehissä. Naiset etenivät 18,2 kilometriä ajassa 2.08.07 ja johtavat toisena olevia Tampeeen Pyrinnön Sanni Kymäläistä ja Reetta Lassilaa kymmenen minuutin turvin.
Tunturisuunnistus ratkeaa sunnuntaina, kun matkaan lähdetään takaa-ajolähdöllä lauantain tulosten perusteella.